**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 25.03.2025, ora 08.00 – 26.03.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 26.03.2025, ora 08.00**

**RÂURI:**

**Debitele au fost** **în general staționare,** exceptând râurile din bazinele: Vişeu, Iza, Tur, Lapuş, Crasna, Barcău, Crișuri, bazinul superior și mijlociu al Someșului, bazinele superioare ale Begăi Vechi, Begăi, Timișului, Bârzavei, Carașului, Nerei, Cernei, unde au fost în creştere datorită precipitațiilor căzute în interval, cedării apei din stratul de zăpadă din zonele montane înalte şi propagării.

Pe cursul Mureșului debitele au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-70%, mai mari (în jurul şi peste mediile lunare) pe râurile din bazinele hidrografice: Vișeu, Iza, bazinele superioare ale Turului, Someșului Mare, Crișului Repede, Arieș, Buzăului, Moldovei, bazinul superior și mijlociu al Bistriței şi mai mici (sub 30% din mediile lunare) pe râurile din bazinele hidrografice: Crasna, Crișul Alb, Târnava Mare, Moravița, Caraș, Nera, Cerna, Jiu, Vedea, Bârlad, afluenții Prutului și pe unii afluenți din bazinele hidrografice ale Oltului și Argeșului.

A fost în vigoare **ATENȚIONAREA HIDROLOGICĂ** nr. 7 din 23.03.2025.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în creștere** datorită precipitațiilor prognozate, cedării apei din stratul de zăpadă din zonele montane înalte și propagării, exceptând cursul mijlociu și inferior al Mureșului, unde vor fi în scădere și pe râurile din bazinele hidrografice: Vedea, Bârlad, Prut, bazinele mijlocii și inferioare ale Jiului, Argeșului, Ialomiței, Buzăului, Rm. Sărat, Putnei, Trotușului, Bistriței, Moldovei, Sucevei, bazinul inferior al Oltului, cursul Siretului și pe cele din Dobrogea, unde vor fi relativ staționare.

Ca urmare a precipitaţiilor prognozate, sub formă de aversă, cedării apei din stratul de zăpadă din zona montană înaltă şi propagării, se pot produce scurgeri pe versanţi, torenţi şi pâraie, viituri rapide cu posibile efecte de inundaţii locale şi creşteri de debite şi niveluri, mai ales pe unele râuri mici din sud – vestul țării.

**DUNARE:**

**Debitul la intrarea în țară (secțiunea Baziaș) în intervalul 25 – 26.03.2025 a fost în scădere, având valoarea de 5400 m3/s,** sub media multianuală a lunii **martie (6700 m3/s).**

În aval de Porțile de Fier debitele au fost în scădere pe sectorul Gruia – Zimnicea și în creștere pe sectorul Giurgiu – Tulcea.

**Debitul la intrarea în** **țară (secțiunea Baziaș) va fi în scădere (5200 m3/s).**

În aval de Porțile de Fier debitele vor fi în scădere pe sectorul Gruia – Oltenița și în creștere pe sectorul Călărași – Tulcea.

**2.** **Situaţia meteorologică în intervalul 25.03.2025, ora 08.00 – 26.03.2025, ora 08.00**

**În ţara,** vremea a fost în general închisă și s-a răcit față de intervalul anterior în regiunile intracarpatice. În restul teritoriului s-a încălzit, iar cerul, la început variabil, a devenit mai mult noros din orele prânzului. A plouat, mai ales cu caracter de aversă, local la munte și în Moldova, pe arii mai restrânse în Banat, Crișana, Maramureș, Oltenia și Transilvania și izolat în Muntenia și Dobrogea. La altitudini de peste 2000 m, în vestul Carpaților Meridionali, au fost precipitații mixte. În est și în extremitatea vestică a țării au fost descărcări electrice după-amiaza. Vântul a suflat slab și moderat, cu ușoare intensificări în Dobrogea și pe crestele montane. Este strat de zăpadă doar în zona montană înaltă, iar la ora 20 măsura până la 69 cm în Munții Bucegi (Vf. Omu). Temperaturile maxime, mai ridicate decât în mod normal, chiar cu mult în Muntenia și Dobrogea (abateri de 10...15 grade) au fost cuprinse între 13 grade la Ocna Șugatag și Sibiu și 25 de grade la Cernavodă, Jurilovca, Călărași, Ploiești și Oltenița, iar la ora 06 se înregistrau valori termice cuprinse între 3 grad

***Observație:*** *au fost emise* ***6 mesaje de atenționare cod galben pentru fenomene meteorologice periculoase imediate****.*

**La Bucureşti,** valorile termice au crescut față de intervalul anterior, astfel că au fost cu mult mai ridicate decât mediile caracteristice datei. Cerul a fost variabil la început, dar s-a înnorat după orele prânzului. Vântul a suflat slab până la moderat. Temperatura maximă a fost de 24 de grade la toate stațiile, iar la ora 06 se înregistrau 11 grade la Afumați și Băneasa și 12 grade la Filaret.

**3. Prognoza meteorologică în intervalul 26.03.2025, ora 08.00 – 27.03.2025, ora 08.00**

**În ţara,** valorile termice diurne vor fi în scădere față de ziua precedentă în sud și sud-est, dar, la nivel național, se vor situa peste mediile multianuale specifice datei. Cerul va avea înnorări, iar aria ploilor se va extinde treptat dinspre regiunile sudice, astfel încât se vor semnala în Banat, Oltenia, Muntenia, Dobrogea, în cea mai mare parte a Transilvaniei și a Moldovei și izolat în rest. Vor fi mai ales averse, iar în intervale scurte de timp sau prin acumulare, cu o probabilitate mai mare în sud-vest, cantitățile de apă vor fi local de 10...15 l/mp și pe alocuri de peste 25 l/mp. Vântul va sufla slab și moderat, cu ușoare intensificări în sud și în extremitatea vestică a teritoriului.

Temperaturile maxime vor fi cuprinse între 12 și 21 de grade, iar cele minime între 5 și 10 grade. Pe areale mici, în special dimineața, va fi ceață.

**La Bucureşti,** valorile termice diurne vor fi mai scăzute față de ziua precedentă, dar ușor peste normele caracteristice datei.

Temperatura maximă se va situa în jurul valorii de 17 grade, iar cea minimă va fi de 9...10 grade. Cerul va avea înnorări și temporar va ploua. Vântul va sufla slab ziua și în general moderat noaptea.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează despre producerea, în data de 25.03.2025, la ora 10.00, a unei poluări accidentale cu mortalitate piscicolă (2 pești) pe cursul de apă al râului Crasna, în zona stației de epurare Zalău, aparținând CAS SA Sucursala Zalău, pe raza localității Dersada, județul Sălaj, cu apă cu urme de nămol, de culoare maronie cu intensitate moderată.

Personal de specialitate din cadrul SGA Sălaj s-a deplasat in teren pentru investigații si prelevări de probe de apa. Vom reveni cu informații suplimentare.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 24.03.2025, **la staţiile cu indicativele B-10,B-15,CJ-5.**

**3.2. În domeniul solului şi vegetaţiei**

**ARBDD Tulcea informează:**

-incendiul izbucnit în data de 24.03.2025, în jurul orei 14.00, din Districtului Ecologic Tulcea-Chilia, în zona de reconstrucție ecologică Incinta Fortuna-zona de vest, bazinul nr.4, județul Tulcea, s-a stins de la sine în data de 24.03.2025, în jurul orei 18.30; a ars vegetație uscată, stuf și papură pe o suprafața de 10 ha.

-incendiul izbucnit în data de 24.03.2025, în jurul orei 12.00, din Districtului Ecologic Murighiol-Sf. Gheorghe, în zona Amenajarea Piscicolă Dranov – zona sud-vest, canal Bucov, județul Tulcea, s-a stins de la sine în data de 25.03.2025, în jurul orei 00.30; a ars vegetație uscată, stuf și papură pe o suprafața de 50 ha.

-incendiul izbucnit în data de 24.03.2025, în jurul orei 14.00, din Districtului Ecologic Murighiol-Sf. Gheorghe, în zona canal Gâscova, canal Dranov, județul Tulcea, s-a stins de la sine în data de 25.03.2025, în jurul orei 01.30; a ars vegetație uscată, stuf și papură pe o suprafața de 60 ha.

-incendiu izbucnit în data de 25.03.2025, în jurul orei 11.30, din Districtului Ecologic Murighiol-Sf. Gheorghe, în zona canal Dranov malul drept, canal Gâscova, județul Tulcea.

-incendiu izbucnit în data de 25.03.2025, în jurul orei 13.30, din Districtului Ecologic Sulina, în zona lac Căzănel, Dunărea Veche, extravilanul UAT Crișan ,județul Tulcea.

-incendiu izbucnit în data de 25.03.2025, în jurul orei 15.00, din Districtului Ecologic Razim-Sinoe, în zona malul lacului Zmeica (zona marinari), extravilanul UAT M. Viteazu,județul Tulcea.

**Nu au fost observate mortalităţi la speciile de păsări şi animale sălbatice în zona incendiată.**

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**